Magyar Testvéri Börtöntársaság
Prison Fellowship Hungary

Az 1992. november 2-án megalakult Magyar Testvéri Börtöntársaság (Prison Fellowship International magyarországi szervezete) egy olyan országos kiterjedésű ökumenikus társadalmi szervezet, melynek tagjai hívő emberek, s önkéntes alapon vesznek részt a Társaság szolgálatában, mely fő feladatának tekinti mindazok megsegítését, akiket egy-egy elkövetett bűncselekmény érint. Az elítéltek, fogvatartottak, szabadultak segítése, valamint a hozzátartozóiknak, családjaiknak, különös tekintettel a gyermekekre, erkölcsi, lelki támaszt és szükség esetén szociális segítséget nyújt. Alapvető feladatnak tartjuk olyan támogatási és segítségnyújtási hálózat kialakítását, mely helyi szervezetekből és csoportokból áll, és lelkészek, lelkészi munkatársak közreműködésével és irányításával felkeresik és felkarolják azon elítéltek családtagjait, akik ezt igénylik és szívesen fogadják. 
A Börtöntársaság tevékenységét a büntetés-végrehajtási intézetekkel együttműködési megállapodás keretében végezzük. Munkatársaink számára igazolványokat állítunk ki, mely a megállapodás szerint lehetővé teszi intézetbe való bejutásukat, ezzel segítve elő az evangélizációt és a lelkigondozást. Jelenleg közel 300 olyan önkéntes munkatársunk van – laikusok, lelkészek, papok, apácák -, akik az ország különböző börtöneiben végzik munkájukat, s további 100 fő, akik a börtönön kívüli munkákban vesznek részt. Évente többször is tábort szervezünk a fogvatartottak gyermekeinek, karácsonykor a börtönben lévő szülő nevében önkéntes segítők ajándékot visznek gyermekeiknek, ezzel is erősítve a családi kapcsolatot közöttük. Az Angyalfa-programot is 1992 óta szervezzük, juttatunk ajándékot, közvetítve ezzel is a remény és szeretet üzenetét. Teológusok már az egyetemi évek alatt aktív résztvevői missziós munkánknak, megismerik ezt a speciális munkaterületet, és értékes tapasztalatokat szereznek. Konferenciákat, képzéseket tartunk. Részt veszünk a Nemzetközi Börtönmissziós Imahét szervezésében, amikor is Magyarországon 2500 egyházközségnek küldjük meg felhívásunkat, az Imahét programját, mely jó alkalom és lehetőség, hogy az egyházi közvélemény figyelmét ráirányítsuk az igazságszolgáltatás, bűnmegelőzés kérdéseire, ezzel összefüggésben a bűnelkövetőkre, azok családjára, az áldozatra és hozzátartozóikra, az utó- és családgondozás kérdésére, a büntetés-végrehajtásra, igazságszolgáltatásra. 
Terveink között szerepel az első magyarországi Prizma-ház létrehozása, ahol a fiatalkorú elkövetők elhelyezését lehetne megoldani, mint egy alternatív büntetés-végrehajtási intézetben, továbbá Félúti-házak létrehozása szabadulók számár a. Fontos programunknak tartjuk még a bűnelkövető által okozott kár helyreállítását munkáló „Zákeus” programot. 
A 2009-es évben elindítjuk a Váci Fegyház és Börtönben az APAC-programot, mely egy körlet a börtönön belül, kialakítása és programja nemzetközi tapasztalatokon alapul, hazai jogviszonyokkal harmonizál, nincs költségigénye, s széleskörű segítséget nyújt a fogvatartottnak és családjának, hatékonyan segíti elő a szabaduló visszatérését a családba és a társadalomba. Bővebb információt társaságunk szolgálatáról honlapunkon találhat. 
Roszík Gábor ev. lelkész